# **DECIZIA ETAPEI DE ÎNCADRARE**

## Nr. din 09.07.2018

**(PROIECT)**

Ca urmare a solicitării de emitere a acordului de mediu adresate de **S.C. VANERA ROM TRANS S.R.L.**, cu sediul în jud. Sălaj, oraș Jibou, str. Traian, nr. 54, , înregistrată la APM Salaj cu nr. 3646/27.06.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 09.07.2018, că proiectul: **STAȚIE DE SORTARE, SPĂLARE AGREGATE MINERALE, SOMEȘ ODORHEI – VANERA UAT SOMEȘ - ODORHEI, JUDEȚUL SĂLAJ,**propus a fi amplasat în jud. Sălaj, com. Someș - Odorhei, loc. Someș Odorhei, tarlaua Mazariste, extravilan, **se supune** **evaluării impactului asupra mediului şi se supune evaluării adecvate**.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) Proiectul se încadrează în prevederile HG nr. 445*/*2009 Anexa 2 la 10, lit. a) – proiecte de dezvoltare a unităților / zonelor industriale și pct. 11, lit. c) – stații pentru epurarea apelor uzate, altele decât cele prevăzute în anexa nr. 1;

b) Caracteristicile proiectului:

b1) mărimea proiectului: prin proiect se propune amplasarea unei stații de sortare, spălare agregate minerale pe o suprafață de 4600 mp, având o capacitate de prelucrare de 70 mc/h, 75 000 mc/lună;

Utilaje: încărcător frontal, autobasculantă;

b2) cumularea cu alte proiecte: nu este cazul;

b3) utilizarea resurselor naturale: prelucrare agregate minerale reprezentate de pietriş şi nisip (balast); alimentarea cu apă a stației de sortare, spălare se va realiza din râul Someș printr-o priză de apă;

b4) evacuarea apelor uzate: apele uzate rezultate de la stația de sortare, spălare vor fi preepurate într-un decator bicompartimentat cu suprafața de 1400 mp și un volum de 5000 mc și evacuate în râul Someș;

b5) producţia de deşeuri: deşeurile rezultate vor fi deşeurile menajere; acestea vor fi depozitate într-un recipient metalic și predate la firme autorizate de colectare;

- lucrările necesare organizării de şantier: datorită condiţiilor de amplasament existente este necesară amenajarea unei organizări de şantier. Pentru necesitățile de folosință uzuală se va utiliza containere modulare mobile cu rol de și magazie, vestiar, birou. Alimentarea cu energie electrică se va realiza dintr-un PTA amplasat în apropierea stației de sortare;

b6) emisiile poluante, inclusiv zgomotul şi alte surse de disconfort: în urma realizării proiectului propus pot rezulta emisii (pulberi şi gaze) în aer de la stația de sortare și utilaje; pierderi accidentale de produse petroliere şi uleiuri; poluarea solului cu produse petroliere prin vehicularea de agregate minerale; se vor respecta limitele prevăzute de normele în vigoare;

b7) riscul de accident, ţinându-se seama în special de substanţele şi tehnologiile utilizate: - riscuri tehnologice – nerespectarea tehnologiei de exploatare;

c) Localizarea proiectului:

c1) utilizarea existentă a terenului: proiectul presupune amplasarea unei stații de sortare, spălare pe o suprafață de 4600 mp din extravilanul com. Someș Odorhei, jud. Sălaj Amplasamentul este situat la o distanţă de peste 1200 m depărtare de cea mai apropiată locuinţă;

c2) relativa abundenţă a resurselor naturale din zonă, calitatea şi capacitatea regenerativă a acestora: impactul activităţii de prelucrare privind generarea de zgomot, vibraţii și asupra cursului de apă;

c3) capacitatea de absorbţie a mediului, cu atenţie deosebită pentru:

- zonele umede: râul Someş, deoarece alimentarea cu apă și evacuarea acesora se ca realiza din râul Someș; manipularea carburanţilor şi a uleiurilor pentru utilaje se va face în locuri special amenajate în afara ariei protejate, pentru a evita eventualele scurgeri accidentale;

- zonele costiere: nu este cazul;

- zonele montane şi cele împădurite: nu este cazul;

- parcurile şi rezervaţiile naturale: nu este cazul;

- ariile clasificate sau zonele protejate prin legislaţia în vigoare: *Aria Specială de Protecție Avifaunistică –* Cursul Mijlociu al Someşului ROSPA0114 și *Situl de Importanţă Comunitară – Someşul între Rona şi Ticău*; amplasamentul proiectului se află în interiorul ariilor;

- zonele de protecţie specială, ...: nu este cazul;

- ariile în care standardele de calitate a mediului stabilite de legislaţie au fost deja depăşite: nu este cazul;

- ariile dens populate: în zonă nu sunt obiective de interes public sau arii dens populate;

- peisajele cu semnificaţie istorică, culturală şi arheologică: nu este cazul.

d) Caracteristicile impactului potenţial:

Se iau în considerare efectele semnificative posibile ale proiectelor, în raport cu criteriile stabilite la pct. I, cu accent deosebit pe:

d1) extinderea impactului, aria geografică şi numărul persoanelor afectate: extravilanul com. Someș Odorhei; lucrările se vor desfăşura pe o suprafaţă de 4600 mp;

d2) natura transfrontieră a impactului: nu este cazul;

d3) mărimea şi complexitatea impactului: potenţial impact semnificativ asupra tuturor factorilor de mediu: impactul zgomotului şi vibraţiilor produse de transportul agregatelor, lucrări şi măsuri pentru prevenirea/reducerea impactului; potenţialul impact asupra aerului datorat de emisiile de gaze de la utilajele utilizate şi pulberi datorate prelucrării şi transportului; potenţialul impact asupra solului şi subsolului prin antrenarea de suspensii şi produse petroliere accidental; potenţial impact asupra zonelor de locuit, prin emisiile de poluanţi în aer, sol, ape subterane, zgomot şi vibraţii; potenţial impact semnificativ asupra biodiversităţii; evaluarea şi prezentarea riscurilor naturale şi tehnologice cauzate de proiectul propus;

d4) probabilitatea impactului: potenţial impact semnificativ asupra factorilor de mediu, nu se cunoaşte probabilitatea impactului;

d5) durata, frecvenţa şi reversibilitatea impactului: nu se cunoaşte.

II. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, deoarece amplasamentul se află situat în *Aria Specială de Protecție Acvifaunistică – Cursul Mijlociu al Someşului ROSPA0114* și în *Situl de Importanţă Comunitară – Someşul între Rona şi Ticău ROSCI0435*, în extravilanul comunei Someș Odorhei; coordonatele Stereo 70 ce delimitează amplasamentul sunt următoarele:

|  |  |  |
| --- | --- | --- |
| **Nr. punct** | **X** | **Y** |
|  |  |  |
| 1. | 647104,599 | 369683,510 |
| 2. | 647138,495 | 369687,965 |
| 3. | 647116,221 | 369886,354 |
| 4. | 647082,174 | 369686,515 |
| 5. | 647081,498 | 369681,432 |

b) Suprafaţa amplasamentului este de 4600 mp.

Caracteristicile generale ale ROSPA0114 sunt caracterizate de următoarele clase de habitate: râuri, lacuri 2,66 %; culturi (teren arabil) 21,87 %; mlaștini, turbării 0,82 %, păşuni 15,45 %; alte terenuri arabile 8,10 %; păduri de foioase 48,09 %; păduri de conifere 0,25 %; păduri de amestec 012 %; vii și livezi 0,73 %; alte terenuri artificiale (localități, mine) 1,36 %; habitate de păduri (păduri în tranziție) 0,55 %;

Perimetrul de exploatarea care face obiectul PP este inclus în habitatul păşuni în proporţie de 100 %.

Situl este important pentru prezența a unui mare număr de specii de păsări prevăzute la art. 4 din Directiva 2009/147/CE precum și din anexa II la Directiva 92/42/CE dintre care cele mai importante fiind: *cristel de câmp (Crex crex)*, *ciocârlie de pădure (Lulluta arborea)*, *ghionoaie sură (Picus canus)*, *ciocănitoarea de stejar (Dentrocopos medius)*, *sfrâncioc roşiatic (Lanius collurio)*, *sfrâncioc cu fruntea neagră (Lanius minor)*, *viespar (Pernis apivorus)*, şi *acvila mică (Hieraaetus pennatus)*. În zona studiată predomină morfologic lunca Someşului, aceasta fiind o zonă deschisă în imediata vecinătate a râului Someş la cca. 70 m la vest şi 300 m la nord, aceste zone fiind destinate cu precădere agriculturii, reprezentând un habitat prielnic pentru *cristelul de câmp* şi este o zonă importantă de cuibărit pentru *sfrânciocul cu fruntea neagră.*

Caracteristicile generale ale ROSCI0435: râuri, lacuri 64,04 %; mlaștini, turbării 2,15 %; culturi (teren arabil) 25,44 %; păşuni 2,97 %; alte terenuri arabile 5,03 %; alte terenuri artificiale (localități, mine) 0,29 %;

Situl este important pentru următoarele specii de pești: *aspius aspius (aun), barbus meridionalis petenyi (câcrușe, moioaga), cobitis taenia (zvârlugă), gobio albipinnatus (porcușorul de nisip), gobio kessleri (petroc), rhodeus sericeus amarus (boarcă), sabanejewia aurata (dunărică)*.

c) La ora actuală pentru ROSPA0114 și ROSCI0435 nu a fost elaborat un Plan de management sau orice fel de document în care să fie stabilite obiective de conservare.

d) Evaluarea semnificaţiei impactului se realizează în baza unui set de criterii stabilite prin OM nr. 19/2010 ce face trimitere la o serie de atribute cuantificabile.

Activităţile care pot avea impact asupra:

* populaţiilor de păsări din situl ROSPA0114:
* drenaj;
* minerit și activități de extragere a agregatelor minerale;
* speciilor de pești din situl ROSCI0435:

- extragerea de nisip și pietriș;

- specii invazive non-native (alogene);

- poluarea difuză a apelor de suprafață cauzată de ape uzate provenite de la spălarea agregatelor minerale;

Prin realizarea proiectului, stația de sortare, spălare agregate minerale se va alimenta din râul Someș; apa preepurată printru-un decantor se va evacua în același curs de apă, ce este cuprins în ROSCI0435, respectiv ROSPA0114.

La ședința CAT din data de 09.07.2018 au fost solicitate de către membrii CAT, următoarele acte/avize:

* act de reglementare Apele Române; stabilire clasa de calitate OSPA; aviz ANIF, dacă se face scoatere din circuitul agricol; avizul structurii CJ Sălaj.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula

cons. Claudiu Fodor